Sedavé zamestnanie je súčasťou života veľkej časti dnešnej populácie. Práve tento typ zamestnania ale prináša viaceré negatíva pre naše zdravie. Je možné im účinne predchádzať? Vedci tvrdia, že áno! A nie je to vôbec zložité.
Podľa štúdie uverejnenej vo vedeckom časopise Medicine & Science in Sports & Exercise, ktorú citoval portál The Conversation, je najúčinnejším spôsobom, ako znížiť škodlivé účinky sedavého zamestnania, ľahká päťminútová prechádzka každú polhodinu, počas ktorej sedíme.
Výskumníci požiadali 11 zdravých dospelých ľudí stredného a vyššieho veku, aby počas piatich dní sedeli v laboratóriu osem hodín, čo je dĺžka štandardného pracovného dňa. V jeden z týchto dní účastníci sedeli osem hodín, pričom mali len krátke prestávky na toaletu. V ostatných dňoch sme sedenie prerušovali ľahkou chôdzou. Napríklad v jeden deň účastníci chodili každú polhodinu jednu minútu. V iný deň sa prechádzali päť minút každú hodinu.
Koľko potrebujeme chodiť popri sedavej práci?
Cieľom výskumu bolo zistiť, aké "množstvo" chôdze je potrebné, aby človek vykompenzoval škodlivé účinky sedenia na zdravie. Merali sa zmeny hladiny cukru v krvi a krvného tlaku, čo sú dva hlavné rizikové faktory srdcových ochorení.
Aké výsledky výskum priniesol?
Zistilo sa, že ľahká päťminútová prechádzka každú polhodinu bola jedinou stratégiou, ktorá podstatne znížila hladinu cukru v krvi v porovnaní s celodenným sedením. Najmä päťminútová prechádzka každú polhodinu znížila nárast hladiny cukru v krvi po jedle takmer o 60 %.
Táto stratégia tiež preukázateľne znížila krvný tlak v porovnaní s celodenným sedením. Ale krvný tlak zlepšili aj kratšie, menej časté prechádzky. Dokonca ho dokázala znížiť aj ľahká prechádzka, trvajúca len jednu minútu každú hodinu.
Ďalšie benefity krátkych prechádzok
Okrem prínosu pre fyzické zdravie mali prestávky strávené chôdzou aj prínos pre duševné zdravie. Na začiatku a na konci experimentu sme účastníkov požiadali, aby ohodnotili svoj duševný stav pomocou dotazníka. Všetci uviedli, že 5 minút chôdze im pomohlo k lepšej nálade a znížilo ich únavu.
Čo nám spôsobuje dlhodobé sedenie
Celodenné sedenie s cvičením len na konci alebo na začiatku dňa nemá želané účinky. U ľudí, ktorí celé hodiny sedia, sa chronické ochorenia vrátane cukrovky, srdcových chorôb, demencie a viacerých druhov rakoviny vyskytujú oveľa častejšie ako u ľudí, ktorí sa počas dňa venujú pohybu. Sedavý spôsob života tiež predstavuje oveľa vyššie riziko predčasnej smrti, dodáva The Conversation.
Situácia sa zhoršuje
Samotné každodenné cvičenie však nemusí zvrátiť škodlivé účinky sedenia na zdravie. V súčasnosti sa počet hodín, ktoré ľudia presedia bez pohybu, zvýšil. Tento stav sa zhoršil aj v dôsledku pandémie COVID-19. S prechodom na home office sú ľudia v súčasnosti menej ochotní vychádzať z domu.
Je teda jasné, že v 21. storočí sa nedostatok pohybu stáva stále akútnejším problémom ohrozujúcim verejné zdravie a je v záujme každého z nás proti tomuto fenoménu bojovať všetkými dostupnými prostriedkami.
Začať môžete napríklad častými krátkymi aktívnymi pauzami počas sedavého pracovného dňa a po práci vám určite dobre padne nejaká tá prechádzka na čerstvom vzduchu.